khistorydata/jeongjo-sjw-relations huggingface dataset:
정조 20년 · 목
吏曹啓言庚辰年溫泉幸行時陪從人中年雖未踰七十一體訪問草記事命下矣安春君烿以宗班陪從而今年爲六十九行副護軍韓宗▣以兵曹佐郞陪從而今年爲六十六云矣敎以各加一資以示念舊之意其時錦伯卽綾恩君係是資窮令該曹衣資食物輸送遣郞官存問地方官故郡守龍恩君尹琰加贈一階其餘差使員守令問于該道追後草記而生存者一體加資卿則已爲草記而兵曹則尙無皁白該堂推考隨駕武臣及禁軍守禦廳前排軍先後牌軍之生存者亦卽訪問於各部各該營門而該郡擧行校吏亦令道臣探問狀聞因此思之有每欲一諭而未能者故重臣李潭繡衣時事其可忘乎乙未以前樹立卽其源流其子參奉李靖模湖西守令待窠調用以示錄孤之意又敎曰安春君亦是資窮之人衣資食物令該曹輸送仍令存問○兵曹啓言依傳敎庚辰年溫泉行幸時陪從官訪問則咸鏡監司趙宗鉉今年六十六以洗馬陪從云矣敎以亦爲加資政官如已出去口傳下批念其先重臣陪從之事豈勝悵傷況診筵誠勤最著者乎重臣官敎傳宣日遣禮官亦爲致祭於故重臣趙雲逵而又思之故重臣之先重臣卽予封册時師傅也曾亦記存而今於致祭之時豈可闕爲一體爲之事分付該曹又啓言依傳敎陪從官及各軍門將官禁軍等訪問則前府使李彦忠年六十六以宣傳官道路橋梁次知先詣前郡守李完基年六十八以武兼陪從前五衛將李顯昌年五十八禁軍韓宗復年七十一前萬戶玄翊光年七十七前萬戶柳星郁年六十六前僉使李世豊年七十二前權管曹閏亨年七十一前萬戶金章垕年六十一武兼申達夏年六十六前禁軍鄭光一年五十七俱以禁軍陪從前僉使曹景休年六十五以訓鍊都監知彀官陪從前萬戶金聲益年七十一以日傘事知陪從前五衛將李宗賓年六十以京畿監營牌將陪從云矣敎以一體加資其中未經五衛將者今日口傳加設單付仍爲追榮已經者抄出書人○以韓宗復鄭光一玄翊光曹景休柳星郁金聲益李世豊金章垕申達夏曹閏亨五衛將加設單付
정조 20년 · 강
命故忠臣鄭運奉祀孫繼周付軍職卽爲待令兩南宣召文蔭諸人令吏兵曹隨其來到卽爲草記仍飭該曹不卽提奏該堂禁推下吏郞其宣召地方充定官隸
정조 20년 · 목
兵曹啓言才因全羅監司徐鼎修狀啓故忠臣鄭運奉祀孫繼周居在道內靈巖郡形止探問馳啓事有令兵判招致見其身手問其所業草記之命矣鄭繼周自該道今已上來故臣招致繼周觀其身手雖未俊秀聽其言辭亦可謂精詳而年今三十二歲問其所業則以數年從事於武技而家計窮乏中間廢閣云矣敎以忠臣之孫豈可自外退送欲爲名見爲先付軍職冠帶常仕卽令待令而兩南宣召文蔭諸人上來與否尙無皁白俱非隱逸則事體道理豈敢若是更令吏兵曹催促隨其來到這這草記大抵近來如許召命該曹擧行專事推托此後嚴飭若不自下卽爲提奏以至自上提問之擧則判堂禁推下吏郞其宣召地方先定官隸此傳敎書付吏兵房承旨故事及笏記
정조 20년 · 강
命監察李秉烈拿問
정조 20년 · 목
別試初試文二所啓言臣等承命來詣試所方欲開門許入儒生而搜挾官不爲待令屢度催促曛黑之後始爲來到以致開門之遲滯請當該搜挾官李秉烈令該府拿問重勘其代卽令司憲府更爲定送允之敎以分臺之行首監察亦爲拿處
정조 20년 · 목
義禁府啓言李羲文功減一等徒二年半定配尹光心功議各減一等徒二年定配竝以公罪收贖放送李亨正功議各減一等告身盡行追奪木川縣徒二年定配勿揀赦前李東野功減一等徒二年半定配收贖放送何如敎以襲謬則無異而此頉彼頉獨以李亨正一人定配事涉無義與李東野同律其餘依草記施行又以李亨正徒二年定配收贖告身盡行追奪放送啓
정조 20년 · 강
給黃州燒戶恤典
정조 20년 · 목
黃海監司徐邁修以黃州民家燒燼八十五戶馳啓敎以被燒民戶至近八十餘戶之多言念民事極爲矜悶拔例顧助斯速結構期於奠接後狀聞小殘獨戶如有身布勿徵殘獨戶竝與新舊還勿徵事分付
정조 20년 · 강
全羅監司徐鼎修以濟州別下貿穀發送候風所馳啓
정조 20년 · 목
該監司狀啓以爲濟州人送別下貿穀中寶城郡區劃租八百石皮牟一千石內四百石爲先以船頭近倉所在留庫穀簸揚改斛正月十九日二十日連爲發送於候風所茂長縣區劃租一千石內四百石先爲裝發其餘六百石簸揚改斛正月二十二日發送於候風所
정조 20년 · 강
召見藥院諸臣及弘文提學具庠于誠正閣
정조 20년 · 강
命以明日展拜景慕宮
정조 20년 · 목
敎曰明日當由逌瞻門展拜景慕宮出宮內門路則眞殿展拜後由萬安門該房知悉
정조 20년 · 강
遞掌樂提調李得臣以李致中代之前望也
정조 20년 · 목
敎曰掌樂院樂舞肄習坐起時提調李得臣病不進云情勢似然許遞前望單子入之待下批卽爲進去
정조 20년 · 강
命以再明日親押皇壇香祝于齋所大次
정조 20년 · 강
遞藥房提調李致中總管洪良浩洪檍以沈頤之爲藥房提調安昌君燝爲都總管林濟遠爲副總管竝口傳也
정조 20년 · 목
敎曰明日再明日輦路稍遠總管藥房提調中耆堂幷許遞令該曹口傳差出待下批牌招
정조 20년 · 강
命前檢書官朴齊家軍職付祿
정조 20년 · 목
敎曰園幸定例謄錄編校之役前檢書官朴齊家連爲擧行而今聞五衛將已瓜遞云令該曹軍職付祿
정조 20년 · 강
推兵曹判書具㢞
정조 20년 · 목
兵曹啓言宣部守三薦參上武臣前銜作散人別取才時入格矢數別單書入敎以晝多者但當從次第擬望而已別取才豈有別單乎別單還給卿則推考捧納承旨亦爲推考
정조 20년 · 목
狀啓以爲連接差使員安城郡守曺允植所報則園所外南山外補土處自今二十五日至二十八日連爲董役後三日付役形止區別修報故補土步數植木株數募軍數爻竝後錄馳啓二十五日水原募軍五百五十九名鳳鳥峯西麓南麓補土長九十步廣五十步植松一萬二千六百三十株廣州募軍二百五十名終境寺洞二處補土長一百二十步廣二十步植松一萬六千二百株南陽募軍五十一名初境西麓第九岡補土長三步廣二十步植松一百八十株畢役安山募軍一百九十名上南山西邊第五麓一巷半補土長二步廣一百六十七步植松六千一百八十五株振威募軍一百九十名安山界移付役處自上南山西外麓第三脊至六脊補土長十八步廣四十步植松四千二百五十株畢役龍仁募軍八十名安山界移付役處上南山西麓補土長十步廣八十八步植松四千五百六十株畢役二十六日水原募軍六百七十六名自鳳鳥峯南麓第一麓二麓至西麓補土長一百十步廣五十步植松五千四百五十株廣州募軍二百五十名寺洞三處補土長一百二十步廣二十二步植松五千六百八十株安山募軍一百六十一名上南山外面西邊第五麓下端一巷半補土長一步半廣三十八步植松二千三百八十二株畢役二十八日水原募軍五百三十二名鳳鳥峯西麓補土長一百五十步廣五十步植松七千六百三十二株廣州募軍二百五十名寺洞間間補土被莎植松三百四十株南陽募軍一百三十五名禦侮峴植松二千七百五十株安城募軍八十二名匠人募軍五十四名宅溪第二巷補土振威募軍六十八名鷹鳥峯初境第一巷及火巢防川補土長五步廣三十步植松八百六十株龍仁募軍八十五名下南山石串峙植松五千四百十四株陽城募軍三十名鳳鳥峯振威終境補土長十步廣十二步植松二百二十株都合募軍三千六百四十三名植松七萬四千七百三十三株
정조 20년 · 강
召見諸承旨及特資人蔡廷夏等故忠臣鄭運之後孫繼周于誠正閣
정조 20년 · 목
諸承旨持公事入侍也○予謂廷夏曰與緯夏爲幾寸廷夏曰四寸矣予曰今加特資出於感舊之意其如之敎金履禧曰年今幾何履禧曰七十歲矣予曰以感舊之意特加一資矣其時以何官陪從乎履禧曰以栗峯察訪隨駕矣敎金孝儉曰曾經知事乎孝儉曰甲寅年以特敎爲知事矣予曰隨駕以何官乎孝儉曰以分掌務官陪從矣敎李文載曰未經知事乎文載曰然矣敎李彦忠曰與鶴城君爲幾寸彦忠曰爲九寸叔矣予曰履歷何如彦忠曰曾經邊地矣予曰近族誰也彦忠曰海昌君卽臣之父也予曰射藝何如彦忠曰鐵箭柳片等各枝曾不讓於人而今則老廢矣予曰今番加資特出於爲所重念舊甲之意爾不但璿派身手旣好資歷亦優特除防禦使爾其知之敎李昌郁曰相貌依舊矣近日所業何事昌郁曰時閱文字矣敎李顯昌曰誰之子孫乎顯昌曰莊烈公六代孫矣予曰向因重臣尹塾所奏爲五衛將者乎顯昌曰然矣永祐園及顯隆園遷奉時皆與役矣予曰爾旣經五衛將姑付騎士將料窠之意分付該營爾其知之敎金聲益曰爾今何職聲益曰以前銜守門將今爲禁軍矣予曰誰之子孫乎聲益曰生六臣忠毅公七代孫矣予曰汝以六臣子孫何爲部薦乎聲益曰臣家累代落鄕失婚班而然矣予謂繼周曰爾爲故忠臣幾代孫乎繼周曰爲七代孫矣予曰年爲幾何繼周曰三十二歲矣予曰能習射藝乎繼周曰學射數年貧不能自力仍爲廢工矣予曰爾之先祖忠烈百歲之下與日月爭光爲其子孫者何官不做乎特除內乘著意肄射
정조 20년 · 강
命故忠臣鄭運奉祀孫繼周擬內乘賜弓矢做業於中心亭
정조 20년 · 목
敎曰故忠臣贈兵曹參判鄭運之日月爭光之忠肝予則每以爲忠武之儔而毅愍之右云爾其後零替落在鄕外在朝廷崇德報功之道大是欠事起感於忠武全書印行之日訪問祀孫今始搜來幾百年之後將使其家直派祿仕豈不奇幸內乘申絅渠家人何時不可爲乎改差待宣傳官有闕調用其代靈巖人故忠臣鄭運奉祀孫司勇鄭繼周令該曹口傳擬入內賜肄射之弓矢使渠著意做業於內寺中心亭仍令首內乘逐日勸課待其成才該寺都提擧草記之意使之知悉
정조 20년 · 강
命庚辰溫幸陪從加資下批人皆令謝恩後入侍
정조 20년 · 목
敎曰庚辰溫幸陪從昨日政加資下批人皆令謝恩後入侍又敎以庚辰年溫泉陪從御醫李文載知事加設單付行護軍李昌郁未經實職云同知亦爲加設單付皆令次堂口傳擧行待下批卽爲謝恩
정조 20년 · 강
命文武殿試與重試同日竝設講經日子亦爲進定仍命重試唱榜擇日該官令該監科罪
정조 20년 · 목
禮曹啓言大報壇祭享卽令日官池景泌推擇則上旬內連値國忌齋戒正日只有初七日爲吉云而文武官重試相値請重試日子差退擧行敎以唱榜及重試皆以壇享誓戒前推擇而文武殿試之與重試分日徒涉張大今番則同日竝設講經日子亦爲進定擇入當初擇日之重試與壇享同日唱榜之以十五日擇入者不審大矣當該擇日官令該監科罪
정조 20년 · 강
命監察徐潞修拿處傳旨勿施降付末座仍待四書三經突誦以明經生應試
정조 20년 · 목
因潞修拿處傳旨敎曰渠是何家人以監察爲苦御凡百擧行駭然多端至於昨日事而極矣念先之意雖縻祿仕每念故相不覺嗟歎渠亦有秉彝則豈有自同他人之心而咫尺殿庭擧措礙眼不見之處足可類推何必拿處然後知所畏戢傳旨勿施爲先降付末座凡係事役無不爲之而如渠瞢蔑經傳者觀科之說尤爲駭然待四書三經突誦然後以明經生應試如是下敎之後若不突誦當致祭於故相投渠於荒裔以此嚴飭
정조 20년 · 강
別試文科一二所以罷場啓
정조 20년 · 목
別試文科初試一二所以士習淆雜罷場終場日子進定於明日啓敎以先甲之令不率如此卿等之罷場得體而才見一所草記二所亦然爲多士恥之明日又或若此則其在信令之道何可茍且設場乎以此兩所試官知悉
정조 20년 · 강
重推刑曹判書李在學慈山府使閔昌爀
정조 20년 · 목
以守令薦單中在學疊呈昌爀以堂上官登薦也
정조 20년 · 강
濟州牧使李禹鉉以移轉穀及巡營區劃錢貿穀畢捧馳啓
정조 20년 · 목
該牧使狀啓以爲今二十八日申時羅州牧移轉皮牟三百石所載趙毛吉船一隻穩泊於禾北浦羅州牧皮牟一千石租一千石長興府皮牟五百石租五百石靈巖郡皮牟一千石樂安郡租八百八十四石合皮牟二千五百石租二千三百八十四石今已畢領受又狀啓以爲巡營區劃錢貿穀所載本州朴昌元船及靈巖李貴天船二隻今二十八日巳時穩泊於禾北浦區劃錢一萬兩所貿白米一千一百五十五石三斗租二千六百二十石六斗八升皮牟三百二十六石十斗今已畢量捧敎曰區劃萬兩錢貿穀之除夕日畢捧豈勝奇幸歲初特下之御用條所劃貿送穀物亦果次第到泊乎曾以每日關一時飯少紓此心旣設言豈忍欺島民乎此所以節省劃給者卿以升斗粒粒知出於御供之餘遍分而周施俾有一分不欺之效事回諭
정조 20년 · 목
禹鉉以進上靑橘全數闕封惶恐待罪馳啓有是命
정조 20년 · 강
以李彦忠爲坡州牧使口傳也
정조 20년 · 목
敎以別軍職李溏內遷其代今日入侍人中令該曹口傳差出○三和府使以李彦忠首擬以入敎以三和係是十年十遞邑云內遷下敎勿施未赴任防禦使改差其代擬入事分付以彦忠批下坡州牧使
정조 20년 · 강
召見諸承旨及下直守令邊將加資肅拜入韓宗復等于誠正閣
정조 20년 · 목
諸承旨持公事入侍也○予謂宗復曰爾誰之族屬也宗復曰別無族屬之可達者矣予曰在何處而經何銜乎宗復曰臣居水原而方屬於禁旅矣予曰久勤何如而五衛將減下則還屬禁軍乎宗復曰久勤則只隔五人而經五衛將則例不得還屬矣予曰以禁軍爲五衛將者竝還屬通計前仕之意分付別將可也敎李宗賓曰曾經何銜宗賓曰以寫字官經五衛將矣予曰以何官陪從乎宗賓曰其時以畿營裨將陪從矣敎玄翊光曰年今幾何翊光曰七十七歲矣予曰爾之子孫有軍門入屬者乎翊光曰第四子爲一番騎士兩孫爲禁軍矣予曰子與孫爲幾人翊光曰四男二女而內外孫爲十六矣予曰今番加資除職非爲爾也爲所重也爾知之乎翊光曰臣敢不仰認乎敎鄭光一曰爾則何年登科而卽爲越薦乎光一曰壬辰登科卽除邊將故無薦矣予曰其時以何官隨駕乎光一曰以禁軍隨駕矣予曰禁軍幾番隨駕乎光一曰一番陪從矣敎李世豊曰登科於何年而年今幾何世豊曰庚午溫幸時隨駕及第而今年七十二歲矣予曰爾誰之子孫乎世豊曰烏昌君五代孫矣予曰一名乎世豊曰雖非一名貧窮無依臣父娶妻於中人故家世仍寒微矣予曰溫幸再次陪從尤貴矣敎柳星郁曰登第及年歲族屬竝詳奏星郁曰丁丑登科年今六十六而無他族屬矣予曰汝亦以禁軍隨駕乎星郁曰然矣
정조 20년 · 강
命以三月初三日親行皇壇節享
정조 20년 · 목
禮曹啓言大報壇祭享來三月初七日定行事啓下矣初雖以親祭磨鍊亦多有攝行之例今番則何以爲之敎以皇壇節享每與元陵忌辰相値久未親行若不於前期行禮其將年年攝儀是豈仰述先志之一端乎初七日爲正日則初六日當詣齋殿初五日當遵受敎出御淸齋之日豈不掣肘乎享日以初三日爲之謹當親行矣
정조 20년 · 강
別齎咨官鄭思賢持禮部咨文入來
정조 20년 · 목
咨文禮部爲移咨事主客司案呈據朝鮮國差來跪報齎咨官鄭思賢呈稱恭逢太上皇帝傳位三大節表式蒙大部頒發而皇上萬壽聖誕及三節進賀表式未奉頒發且三節所進方物向例於年貢內合倂呈進今當皇上登極之初三節所進方物是否仍照向例於年貢內合幷呈進抑或差遣使臣分起呈進伏乞大人詳示咨履令齎咨官先行起程回國報知以副國王昕夕之望愛戴之誠等因具呈前來今朝鮮國跪報齎咨官鄭思賢呈請萬壽聖節冬至元朝三大節進賀表式本部尙未定有成式至十月初六日係萬壽聖誕三節所進方物仍照向例於年貢內合倂竝進査該齎咨官已於上年十二月十三日齎咨到京事竣應令其先行起身回國相應一倂知照朝鮮國王可也須至咨者右咨朝鮮國王嘉慶元年正月日印信遵封
정조 20년 · 강
命別齎咨官鄭思賢特付五衛將例兼同知下批
정조 20년 · 목
敎曰先來軍官譯官之善騎者雖多其人而除起程十二日到灣可謂初見彼中效勞亦甚可嘉近日渠輩中罕見不擇燥濕者渠乃能之別齎咨官鄭思賢特付五衛將例兼同知下批
정조 20년 · 강
命武兼趙▣都總經歷相換
정조 20년 · 목
敎曰武兼趙▣其勞可勝言都總經歷令該曹口傳相換相換經歷待窠卽爲還付○武兼趙▣都總經歷尹相相換
정조 20년 · 강
命園幸時畿營之以貿租耗作錢策應於華城及沿路各站者一依詳定價施行每年輸送華城錢仍置畿營俾作始興果川安養肆覲等站鋪陳塗褙禙措備之需
정조 20년 · 목
定例堂上尹行恁啓言每年園幸時百官軍兵之特給盤纏植炬折草之亦許會減寔出於不煩經費靡不用極之聖意粵自壬子以後畿營擧行之諸般策應於華城及沿路各站者別爲貿租取耗作錢以爲支用之資而當初作錢之詳定外加捧已非朝家之令式且應下條之不足不啻夥然云辛亥以後三千石劃給畿營雖出於將此補彼之意揆以別般經紀量出爲人不令一毫貽弊於營邑吏民之義終有所未安從令以後作錢取用一依詳定價施行事分付畿營而華城輸送每年二千餘兩仍置畿營俾作始興果川安養肆覲各站鋪陳塗褙依年限措備之需華城所用今方從他區劃而今年則旣經幸行亦已上下姑令依前擧行貿租取耗作錢用下等節自備局句管而每歲末修成册一報備局一報壯營以爲憑考之地事一體分付從之
정조 20년 · 강
命園幸時所用各樣燭華城則令本府進排遲遲峴以北則自排設房待令其價本與燈籠軍盤纏竝自外整理所上下
정조 20년 · 목
定例堂上尹行恁啓言園幸時每日殿座燭十六雙行路燭八雙燈籠燭十二雙燈燭房二雙義盈庫貢人輸往進排親祭時望燎燭一隻一體待令矣自今番行幸特軫貢人運輸之弊殿座行路燭都給排設司鑰燈籠燭都給燈籠軍燈燭房各處燭自京先爲進排望燎燭則付之京守僕貢人則勿令待令大抵園幸時諸般用下旣不一煩經費則獨於燭一事雖除供給之勞尙存進排之名者恐有違於蠲弊之聖念臣意則明年園幸爲始華城所用各樣燭令華城精造進排燈籠一體措備價本則自外整理所會減而出還宮時遲遲峴以北所用各樣燭則自排設房措備待令其價本與燈籠軍盤纏則亦自外整理所前期磨鍊上下事定式施行何如從之
정조 20년 · 강
命今番園幸回鑾時鷺梁北岸植炬之價折半劃給此後回鑾如値侵暮照此定式
정조 20년 · 목
定例堂上尹行恁啓言每年園幸時自闕門至鷺梁北岸植炬爲六百柄壬子年特減其半以三百柄排植矣此是年年春幸時應進排之物而凡係園幸所用不令貽弊於貢人故每柄給價錢一兩以園幸貿租耗條逐年三百兩自畿營出給貢人而今番行幸回鑾時適値日暮亦爲擧火其在對揚之道全不給價殊涉如何依繕工長木契參半用還之例以折半價錢一百五十兩加數上下此後回鑾侵暮之時照此定式之意分付畿營何如從之
정조 20년 · 강
命園幸時陪從百官員役盤纏及軍糧馬料自外整理所磨鍊區劃輸送內營定式施行
정조 20년 · 목
定例堂上尹行恁啓言每年園幸時陪從人員糧饌百官以下自戶曹磨鍊員役以下自惠廳磨鍊有裕衙門則令各其衙門磨鍊軍糧馬料亦令各該營磨鍊以寓別給盤纏之義而戶惠廳上下旣係經費各衙門各軍門雖或有另爲措置之資要其歸則或係曹用或關軍需聖上於此每加軫念特下從長區劃之命明年爲始當從外整理所磨鍊上下矣若其區劃之方上下之規不可無一番令式自定例所成出節目分付京外永久遵行似合事宜從之敎以盤纏之自外整理所上下者應入所用從便輸送內營內營從事官躬親分給後使之稟啓事一體定式
정조 20년 · 강
命以湖西貿粟耗作錢劃付於華城府俾作園幸時諸盤支用之資取其餘數以補行宮各處修理之需
정조 20년 · 목
定例堂上尹行恁啓言園幸時華城府諸盤所用二千餘兩旣已仍留畿營隨駕百官以下盤纏糧料各樣燭價竝二千餘兩亦使外整理所上下則兩條都數四千餘兩不可不及今措處而湖西適有爲民貿粟之擧聞其數爻歲可得耗條作錢六千兩以此永爲劃付於本府俾作四千餘兩支用之資其餘千餘兩則逐年會錄以補行宮各處大修理時不足之需極爲便當請下詢廟堂處之敎以行宮入侍已與右相酬酢依此爲之
정조 20년 · 강
命以園幸時鷺梁以南以燈代炬事知委於內外營及畿伯廣留
정조 20년 · 목
定例堂上尹行恁啓言鷺梁以南植炬雖是設契排立之事依陵幸例上下則殊非園幸諸務付之畿營貿租策應之法意合有變通厥惟久矣宣仁門以下梨峴洞口以上設置左右統契蓋出於仰述孝廟朝分置漢人牙兵陞戶砲手於昌慶以東之故事而非但掃雪治道坊民出用等許多徭役之永爲防給而已宮幸時代炬設燈實爲便當今番園幸時鷺梁以南之倣此懸燈其費旣省其制且便傳之永允可期無弊物力區劃節目撰出方自定例所擧行而請先以此意知委於內外營及京畿監司廣州留守處從之
정조 20년 · 강
命華城所用焰硝自平安兵營限五年煮取上送
정조 20년 · 목
水原留守趙心泰啓言外營武備什物中火藥極爲零星就外方柴產處煮硝以來之意曾有所仰達者趁此春節宜卽設施而非但城役之尙未告完煮硝之又爲竝擧自相掣礙倘未廣加排置善爲煮取則徒歸糜費難責實效近聞平安兵營種種煮硝硝品甚猛云蓋營下火砲輩習熟煮法且以柴路甚廣不甚煩費之致自今年爲始每歲二千斤限五年煮取上送而略綽其硝價假令則不過爲五六百兩此則該營別備錢中從便取用之意出擧條行會於平安兵使處何如從之
정조 20년 · 강
命園幸時排設各種及行宮修理之需不拘價本多寡年限內外一從伊時所見啓聞乃行
정조 20년 · 목
水原留守趙心泰啓言留守旣兼整理使今年又設外整理所矣自修城整理穀物區劃之後分峙各道取耗作錢歲入之數略綽爲五千兩而二千屬之修城三千屬之整理凡係需用無論巨細除非筵稟或狀聞不敢擅用之意成出節目條件申嚴爲其任事之臣者恐不敢違越而園幸時排設各種及行宮修理所入自定例所參互貢價時價區別年限遠近今方追節目入啓而此旣爲所重倣用度支定例則何敢妄陳淺見而但細加商量則價本年限或不無室礙者臣意則不拘價本多寡年限內外一從伊時所見參量事情啓聞乃行恐合事宜請以此出擧條添入節目末端從之
정조 20년 · 강
命昨年華城進饌時器皿及用餘紬帛藏置內用庫園幸時水剌盤果及賜饋犒餉自外別庫擧行仍命以外帑庫之事關別廚者移送外別庫
정조 20년 · 목
水原留守趙心泰啓言外別庫節目伏奉下敎才已撰出而庫儲庫用名色自別體段懸殊則不無掣礙者方擬提稟之際今伏承庫名區別之命事面從此團圓昨年進饌時所御器皿及用餘細帛等屬各從其類分上於內用庫之日用庫月樁廒無盡藏不盈帑亶合所重園幸時水剌盤果及賜饋犒餉自外別庫專當擧行一依內別庫之例則名實庶可相副且以外帑庫言之旣設外別庫之後前日條件中事關別廚者竝其需用財力而移送外別庫恐似得宜從之
정조 20년 · 강
命園所外南山補莎處役丁令九邑守令各樣錢中先爲推移雇用二日雇價不拘遠近面里待秋取用
정조 20년 · 목
水原留守趙心泰啓言今番園所外南山外麓補莎之役關係莫重而不有三日用民之制特用二日日給糧米又許從附近次次出用謹當依下敎擧行而第伏念役處多寡日子遲速有不敢預度則先用近面不及遠面或不無斑駁之慮臣意則令九邑守令各樣錢中先爲推移雇用壯健役丁若其二日雇價則依身庸古制不拘遠近面里略綽磨鍊待秋取用於民旣除往來之勞於役必有著實之效以此分付恐合事宜敎以與畿伯往復停當依此分付
정조 20년 · 강
命園幸定例編次時屬於享禮之諸般事例一體詳載
정조 20년 · 목
奉常提調李晩秀啓言每年園幸儀軌方自定例所編次矣園幸次莫重於享禮而祭品祝式祭器享官及鋪陳盤纏等諸般事例之屢經稟裁著爲典章者俱未詳載於定例之書太欠疏略今亦一體編入恐不可已從之
정조 20년 · 강
遞兵曹參議李勉兢以李東馨代之前望也
정조 20년 · 목
敎曰未肅拜兵曹堂上許遞
정조 20년 · 강
命兵曹佐郞金熙周崔履亨李燾他司郞官另擇相換李重蓮改差
정조 20년 · 목
敎曰在外兵曹郞廳及佐郞崔履亨李燾他司郞官中令該曹各別擇差口傳相換○兵曹佐郞崔履亨吏曹正郞申絢相換兵曹佐郞金熙周禮曹正郞李勉昇相換兵曹佐郞李燾典籍權烒相換○因兵曹郞廳相換單子敎以受由兵曹郞官改差令該曹口傳差出
정조 20년 · 강
命判尹權▣左尹李漢豊右尹金魯永竝重推東部令禹誠謨都事鄭文綏西部令尹心約都事李玄始北部令尹鉉東都事徐興輔竝拿勘仍命過期未婚葬之類退限搜訪過限後拿囚部官
정조 20년 · 목
京兆以各部過期未婚男女別單書入中部二人東部六人西部二人南部十一人北部三人敎以此等按例之事必欲提飭置各部何爲哉中部稍實尙可南部外各部所報殆近無實當該三部官令該府拿問勘處而退限五日未婚未葬之類一一搜訪過限後拿囚不能檢飭之近日諸堂從重推考
정조 20년 · 강
推掌令李貞運持平金近淳仍命近淳牌招傳啓
정조 20년 · 목
政院啓言掌令李貞運持平金近淳以監試官出榜後旣入闕中不爲傳啓直爲出去事甚未安請推考允之敎以持平金近淳年少新進處義豈可若此乎有何情勢不過一二年乞暇則登第今爲三年但當出而供仕日前違牌今日直出果何所據況臺職例稱苦銜其可擇甘苦乎卽爲牌招使之傳啓
정조 20년 · 강
推吏曹參判黃昇源
정조 20년 · 목
南壇祭官不善塡差敎曰當該吏曹堂上推考
정조 20년 · 강
遞差兵曹參知李師濂推承旨宋銓
정조 20년 · 목
政院啓言兵曹正郞朴忠煥以文一所收券官進去而今日監軍蒙點矣所當付標於監軍望而該曹不卽擧行致使吏曹付標於收券官單子事甚未安請當該兵曹堂上推考敎以棘圍之內何以通涉有此徑先改付標乎該曹事大關後弊入直堂上遞差該房承旨推考
정조 20년 · 강
推咸鏡監司趙宗鉉
정조 20년 · 목
政院啓言卽見咸鏡監司趙宗鉉狀啓則北靑府使崔守忱身故緣由馳啓而語多宂衍有違格例元狀啓雖不得不捧入而不可無警請該道臣推考允之
정조 20년 · 강
司譯院進捷解新語文釋
정조 20년 · 목
該院啓言本院有漢淸蒙倭四學而所謂倭學雖有捷解新語一書殆同我國之有眞諺只以諺字註釋其方語故業是學者雖記誦句語而莫辨其旨趣矣該學堂上譯官金健瑞久在萊館與倭人反復問難彙作十二篇名曰捷解新語文釋仍又入鋟俾便講習凡購一書刊一册者一本入送內閣入啓然後始爲草記事曾有定式矣上項倭書四册依例封納請亦令頒行以爲奬勸後進之地允之
정조 20년 · 강
禮曹以別試講經文武科殿試重試及放榜吉日啓命武科重試除初試
정조 20년 · 목
禮曹啓言別試講經及文武科殿試重試吉日令日官崔景烈更爲推擇則講經今二月十三日文武殿試及文武官重試同月十九日別試及重試放榜同月二十五日卯時爲吉云原粘目中改付標以入敎以武科重試初試則今番除初試
정조 20년 · 목
政院啓言臺啓事體何等嚴重而今日府啓中李汝節事注書傳謄之際全然漏落及其捧入之後臣始乃覺察矇然之失萬萬惶恐原啓辭更爲添書以入而取考此前府啓批下者則亦爲漏落事未前有極爲駭然當該注書所當重勘而本院無他可施之罰何以爲之敎以拿處
정조 20년 · 목
入門一所二百四十一人二所一百四十五人收券一所二百二十一張二所一百五張
정조 20년 · 강
別試初試武二所出榜詣闕
정조 20년 · 목
一所無入格者二所取林希漸等十六人
정조 20년 · 강
命文二所應辦官事過後拿處仍命文所應辦主掌官依武所例啓下
정조 20년 · 목
敎曰二所卽近闕之地而諸凡入啓文書之擧行必後於一所此非怠忽而何當該應辦官事過後令該府拿問處之文武所一也武所則科場及試所應辦主掌官皆啓下文所則不然此後一例爲之事分付戶曹
정조 20년 · 강
拿處中官金允謙尋命分揀
정조 20년 · 강
召見定例堂上尹行恁于重熙堂
정조 20년 · 목
政院以賓廳日次無時急稟定事不得來會啓敎以初十日則大享相値其前待下敎來會
정조 20년 · 강
遞承旨李晩秀以李海愚代之前望也
정조 20년 · 목
敎曰右承旨編次之役有句檢者許遞前望單子入之待下批牌招察任
정조 20년 · 강
命曺錫中仍察上注書之任
정조 20년 · 강
命嶺南張胤宗湖南魏伯珪尙不上來委折關問兩道臣其外宣召諸人亦爲催促湖南伯所薦鄭忠煥等三人敎官加設口傳單付給馬上送更以可合强仕者搜訪抄啓諸道一體嚴飭
정조 20년 · 목
敎曰嶺南儒張胤宗湖南儒魏伯珪除官宣召尙無動靜豈春寒尙峭不能自力登程而然乎令該曹關問兩道道臣草記其外宣召諸人亦爲催促待其上來令吏兵曹續續草記今日見湖南伯薦狀本一則文淸之七代孫生員鄭忠煥也其外二人卽贈參議李鳳鳴之孫幼學李天奎大司成崔自濱後孫幼學崔昆云而諸入之年俱過六十一是七十今雖除職安知不若先召兩人之老難卽膺乎爲光令該曹敎官加設口傳單付仍令道伯給馬上送以爲叩其所存之地而起送與否卽令狀聞雖皆上來年已老矣更以可合强仕者悉心搜訪抄啓而嶺南湖兩則竝與年老之人而不爲薦擧更令該曹嚴飭其外諸道一體嚴飭
정조 20년 · 강
命文所攔入擧子等令該道臣嚴治卽其邑降定軍伍
정조 20년 · 목
刑曹啓言卽接別試文科初試一所移文信川幼學李輔仁韓山幼學韓宅裕俱以冒人科場罪執捉移送文科二所移文安東幼學金周興龍宮生員鄭必珪京居幼學徐昆修閔致中李載祿信川幼學金鎔坤原州幼學蔡謙鎭長連生員張漢栻淸州幼學韓秉謨朴載崇唐津幼學姜世文俱爲挾册龍岡幼學吳哲安邊校生禹光德俱爲攔入文化幼學洪普泳號牌不佩罪竝執捉移送矣依律文李輔仁韓宅裕吳哲禹光德限己身降定水軍令兵曹定配所押送金周興鄭必珪徐昆修閔致中李載祿金鎔坤蔡謙鎭張漢栻韓秉謩朴載崇姜世文停二擧洪普泳亦爲停擧事令禮曹擧行何如允之敎以攔入者何必定配所充軍乎下送該道令道臣別般嚴治卽其邑降定仍錄於徒流案事分付二所亦有之同此律
정조 20년 · 강
勘放時囚林元浩削趙台榮職
정조 20년 · 목
義禁府啓言牙山前縣監林元浩原情以爲渠之待罪牙山在於乙巳七月到任之初反閱倉穀則所謂船直倉屬吏奴等所逋貢倉米其數甚故縷縷面陳于營門則謂以漸次收捧期於準充爲宜云故盡心督捧幾於盡捧之際徑遞上來故未能盡數收殺云林元浩年過七十法不當請刑請上裁敎以依同罪已處分他囚例勘放後草記又啓言林元浩依李亨正李東野等處分徒三年定配收贖告身盡行追奪放送又啓言注書趙台榮原情以爲臺啓事體至爲嚴重而不能審愼以致漏落自顧罪犯實合重勘云趙台榮時任史官請議處敎以驟聞雖甚可駭細究事勢似然而臺啓體重不可歇勘況與發覺之承宣有異爲先削職放送
정조 20년 · 강
全羅監司徐鼎修以興陽等六邑濟州別下貿穀及移轉穀裝發馳啓
정조 20년 · 목
該監司狀啓以爲興陽縣濟州別下貿租一千石正月二十一日發送于候風所靈光郡別下貿租七百石移輔皮牟一千七百石同月二十四日發送于候風所順天府別下貿租一千石移轉米五百石太三百石皮牟五百石同日發送于候風所又狀啓以爲咸平縣濟州移輔皮牟一千八百石正月二十二日發送于候風所寶城郡別下貿運皮牟一千石內四百石先已裝載皮牟不足之代租六百石同月二十五日發送于候風所務安縣別下貿運皮牟八百石同月二十六日發送干候風所
정조 20년 · 강
別試初試文一二所試官詣闕出榜召見一所上副試官于重熙堂
정조 20년 · 목
一所取閔毅顯等六十人二所取李家淳等四十六人○予曰今番場屋果能整齊否試官具㢞等曰初場亦非不整齊而猶以不卽分坐至於罷場故終場則果有其效不令而各坐晩因雨勢緊霔任其合坐矣予曰李鈺文體專事小品故昨年應製至有充軍之擧而二所榜目置之選首卽此可知其他矣
정조 20년 · 강
召見莊陵參奉趙基仁于重熙堂
정조 20년 · 목
敎曰先正文正公趙光祖孫初仕人入侍
정조 20년 · 강
副司直丁範祖疏陳病狀乞遞所帶活人提擧賜批
정조 20년 · 목
批以卿其勿辭調理上來察任
정조 20년 · 강
副校理李龜雲上疏辭職仍請修明會試一經講之規賜批命講規事令該曹稟處
정조 20년 · 목
疏略曰我殿下臨御數十年來作成人材之方顧何如也太學儒生則以節製應製等科試之館學掌色則以三經試之京輦之儒鄕曲之士庶幾聞風觀感讀書溫經各自淬礪擧有實工而至於今番別試有講有製不待臨試而知之卽我朝四百年舊規固宜誦習全經製備各體而設場之日抽栍試講一無成誦擧止步趨紛拏莫甚罷場之擧事體當然而及其終場臨門彷徨過半自退或旣入旋出一二所入場不過三百餘人自有設科制以後如許模樣前所未聞士子之平日優游無講無製於此可知然而其入者三百餘人之中未必皆優講優製僥倖冒進者半之其不入者數千多士之中未必皆無講無製謹愼謙退者半之今若盡疑不入者於無講無製之類則豈非多士之冤哉且有司之臣屢次申束之際或欠稱停於其間遂使縮頸而入者多至袖手而出則此法止可行之於一而不可行之於再恐或非導士以正之道也竊伏念矯弊之策惟在先敎而後課臣伏覩先朝己卯別試後特設一經之講行之多年果有實效今若修明舊典使之各業一經凡有會試之科必依別試例施行則士皆有專經人得有宿工倉卒應試之際庶不至於今日之狼狽也伏願殿下不以蕘言而幸垂澄省焉批以科場之弊爾言是矣至於今番初試時捧講似無是也不但講册不爲進排初場人門旣近於二千則片刻間何以捧之乎傳說過矣講規事令該曹稟處爾其勿辭察職
정조 20년 · 강
命使行先來遲滯委折軍官姓名待到栅令灣府査問狀聞
정조 20년 · 목
敎曰禮部年貢方物作兩分呈咨七日到灣觀於別咨可知使行之其前回程則所謂先來之竝與到灣而尙無登聞者紀綱所在駭然甚矣令廟堂別關嚴飭灣府遲滯委折軍官姓名使之待到栅査問狀聞
정조 20년 · 강
命重試及別試武科殿試以親臨磨鍊
정조 20년 · 목
兵曹啓言丙辰重試及別試武科殿試節目當爲磨鍊而凡於殿試親臨與命官草記前期稟旨後磨鍊事已爲定式矣今番則何以爲之而處所以何處擧行乎敎以春塘臺當親臨以此磨鍊
정조 20년 · 강
命司勇柳尋春待開門來待政院
정조 20년 · 목
兵曹啓言依下敎尙州居副司勇柳尋春上來與否訪問則今已上來矣敎以何去而昨日飭敎之後始乃草記乎待開門來待政院
정조 20년 · 강
點下兵曹武科重試及別試殿試規矩
정조 20년 · 목
原榜人及直赴會試人規矩鐵箭三笑百二十步重試殿試規矩鐵箭二矢百步柳葉箭五矢百二十步一巡二分直赴殿試人規矩鐵箭一矢百步騎蒭一次一中柳葉箭五矢百二十步一巡一中取一技
정조 20년 · 강
命兵曹佐郞申絢改差口傳差出
정조 20년 · 목
因監軍單子敎以在外兵曹郞廳改差令該曹口傳差出
정조 20년 · 강
命平山出身禹尙度先付一內禁軍仍命黃海監司徐邁修緘推遂安郡守朴思弼拿處
정조 20년 · 목
兵曹啓言因黃海監司徐邁修道內宣薦出身年踰六十者列錄事狀啓有令兵曹草記回啓之命矣取見狀本則平山出身禹尙度年六十一辛巳庭試同年宣薦父故府使弘濟曾祖故郡守舜弼遂安出身崔鴻漸年六十四辛巳庭試同年宣薦祖故僉正漢標同郡出身孔道弘年六十三庚寅庭試同年宣薦云矣取考各年榜目及三廳薦記則禹尙度年歲與應薦的實以有地處武弁登科越薦已多年所年過六十而尙未從官雖曰沈屈禁旅今不隨行則臣曹例不得擧擬崔鴻漸部薦孔道弘守薦而今於特敎搜訪之下冒稱宣薦者極爲駭妄副末薦之每都政旣爲別取才收用則不可以沈屈論竝置之該倅之從其渠言遽然枚報道臣之只憑邑報循例論列俱未免不審之失請道臣及該邑守令從重推考敎以平山禹尙度宣薦越薦近四十年尙未得一命宜有齎菀之歎除取才先付一內卿其招見草記崔鴻漸孔道弘雖甚可駭何異於向者關東人之冒稱嘉善大夫兵曹判書乎專由道臣守令之不能照檢之致道伯緘推當該守令令該府拿問嚴處
정조 20년 · 강
燕京禮部以各國進貢推照年例毋作兩分事咨文出送
정조 20년 · 목
咨文禮部爲知照事照得朝鮮國王年例進貢四次此次添備慶賀太上皇帝傳位皇帝登極竝頒發恩諭表貢三次業經欽奉勅旨淮抵下次正貢貴國王接奉後應卽祗遵辦理下次應屆正貢之期此三分卽行扣抵不必再行備物齎進再現奉勅旨此後外藩各國惟須査照年例具表齎貢毋庸添備貢物於太上皇帝皇帝前作兩分呈進相應行知貴國王務宜敬謹遵照以仰副懷柔體恤至意須至咨者右咨朝鮮國王嘉慶元年正月日
정조 20년 · 강
召見弘文提學具庠及副司勇柳尋春于重熙堂
정조 20년 · 목
敎曰嶺南宣召人副司勇柳尋春入侍○予謂庠曰景慕宮春享親祭祭文中不可無此歲自別之義卿其知之否庠曰今年卽受册之歲也仰諦聖敎之所及也予曰然矣卿須以此改撰以進予謂尋春曰爾爲故相幾代孫乎尋春曰爲七代孫矣予曰聞爾是嶺南望士云當此正學日墜士習日渝之時果能從事經學耶經傳尙矣亦能誦讀朱書耶尋春曰從事經學心非不切而臣未之能焉至若朱書略有所讀而亦未熟矣予曰適値酬應之煩更當以經義文字召問於內閣爾須退待也
정조 20년 · 강
遣承旨詣南壇奉審摘奸仍飭位版陪奉時導駕淸道等節又分遣承旨于三角山木覓山漢江祭所一體奉審摘奸
정조 20년 · 목
敎曰禮房承旨馳詣南壇奉審摘奸後監滌祭器審視祭品仍留至祭時神位版還安太常後復命依先農壇祭享時例而今日傳香後禮房承旨與初獻官進詣太常陪奉位版字內將臣導駕部官部將淸道等節竝依定式擧行而近果無敢一毫怠忽乎各別嚴飭今夜當出御便殿齋宿行祭傳語該房嚴飭於兵判訓將處使之飛傳三角山木覓山漢江祭所分遣承旨一體奉審摘奸以來
정조 20년 · 강
命壯勇內外營各項事目及擧行文書先外營次內營事揭板於營壁政院備局相關之道令外使酌量定式撥路一款亦往復畿伯從長磨鍊
정조 20년 · 목
敎曰各項事目今將活印而壯營之設專爲行宮則外營爲主人內營爲附庸編書之例亦當依此爲之之意言於堂上而外此擧行文書亦皆先書外營次書內營事廟堂及內外營知悉此傳敎仍令揭板於內外營壁外營在近百里地凡有命令除非專關知委何以聞之此後政院備局相關之道令外使酌量定式添付事目中而撥路一款亦依筵敎一體往復畿伯從長磨鍊事分付
정조 20년 · 강
掌令李貞運陳疏請別試初試諸試官譴罷之典賜批仍命諸試官及監試官令政院問啓
정조 20년 · 목
疏略曰臣於再昨夏以納言待罪也時値賓對隨諸僚後傳啓之際自速冒禁之罪而簿竄旋宥惶隕感祝不知死所第臣於臺地別有所自畫者伊日前席一重臣以臺閣亡矣之說出位論斥不有餘地比之章疏彈劾無所異同噫臺閣自處之義廉防爲重得此題目決不可以晏然復冒也明矣不意玆者掌憲新命忽下於監試受點之日義重往役雖不得不冒沒出肅而以此情勢因仍蹲冒斷無是理伏乞亟許鐫遞以謝人言以靖私義噫近來士習日渝科弊益滋至於今番試事而極矣對擧別試法意尤重而不通經傳章句不習表策程臼者擧皆冒赴乃至有初日罷場之擧其爲多士之羞有識之歎容有極哉苟究其弊之所由生則專由於近日科規之弛張寬嚴了無一定之式而然也我殿下初元試士之法旣嚴且正故京外多士不敢犯科雖非親臨之時亦皆分坐而借述倩筆之輩擧皆斷望於赴擧庶幾有一變之效矣間因慶科之大比爲其慰悅過於闊狹依舊蕩然甚至殿庭咫尺之地坐立無常咳笑相雜使親臨到記之科旣設而還撤曾未幾何又有此今番初場之擧如欲釐令之弊復古之制則莫如面試之爲得宜也一切定式斷以行之則實才宿儒之外更不敢生意於冒趨自無紛拏之患庶見端趨之美初雖近於迫隘竟可入於穀率夫如是則士習不期正而自正科場不期嚴而自嚴伏願殿下留意焉且臣於今番掌試諸臣事有所慨然者凡諸挾册攔入之類摘發論罪實合於嚴束科場之道而第聞伊日多士齊到棘圍之外入者未半場門遽閉似此光景前所未見挾册攔入之類安知無相雜於其中而旣無目前現捉之罪或有講製俱備之士亦多因此而退及其終場過於畏愼坐停不赴者亦有之遂使遐鄕裹足之輩聞風而來缺望而歸嚴科規正士習之道恐不必如是雖以翌日言之入門之初雖或分坐微雨之後旋又雜處其爲紛亂比之初場殆有甚焉此雖由於士習之莫可捄正而掌試之臣亦難免不能檢束之失臣謂一二所試官竝施譴罷之典斷不可已也批以面試之式不但往史有之昔在先朝癸未年後大小科亦嘗試之於景福宮內及金商門庭而其時亦有奸弊之現發者雖欲爲之今日紀綱豈敢比之於昔年乎且況無面試之名而有面試之實莫若規程嚴而僥濫息此所以御極以後未嘗一爲面試者也豈可闊狹於今日卿擧之制未遽申明則就錄名之恒例別有牢定如昨年筵敎之爲固近可亦惟在於有司擧行之如何面試事不允一二所試官譴罷事初場則入者未半場門遽閉似此光景前所未見云者誠如爾疏試官事不審大矣終場則初使分坐旋許雜處云者亦如爾說又可謂不察然風傳有難盡信令政院問啓於諸試官無論如此如彼科場之嚴不嚴傳係監試官事實之與爾疏同異亦令政院問于兩所監試官以啓○敎曰昨見堂疏有捧講之說意謂必無是事以不然之意下批矣追聞筵臣之言兩所中何所草記中有不能講之語云然則堂疏云云亦有曲折乎此一款問啓時同爲問啓
정조 20년 · 강
重推別試初試二所試官李時秀趙鎭寬姜彛正成種仁沈基泰李基讓申鳳朝等禁推監試官吳鼎源宋知濂等
정조 20년 · 목
政院啓言依下敎問于一所試官具㢞林濟遠韓光近成德雨申光河鄭晚錫崔光泰監試官鄭尙愚李明淵等處則以爲初場開門在於初二日酉時而翌朝辰末始令封鎖竟夜流入恰近八百中間許多時辰宜無當入不入之理屢度催促終不肯入則日勢已晩試期有限門於是不得已閉矣至於終場則不待提飭各自分坐而緊霔不止雨具絕少任他沾濕則無以製寫故一雨傘同坐不能禁止雖緣事勢之不得不然而以此爲罪固所甘心若其堂疏中捧講一款初無是事不必多卞云問于二所試官李時秀趙鎭寬姜彛正成種仁沈基泰李基讓申鳳朝監試官吳鼎源宋知濂等處則以爲初二日烽火前開門納士每一人先搜驗次錄名然後始許入場而入來之際必令整齊毋或有紛沓之弊矣至翌日已末聞場外無儒生始爲閉門門閉之後卽爲懸題旋以士習之終未齊整仍爲罷場場外追到人之有無初無可論終場日則入門僅爲百餘人故使之分坐及至雨勢甚緊許張雨傘而無傘之人不得已一二人式分處於有傘處少晴則如前分坐如是者再張傘撤傘之際雖未能終日分坐而雨勢所致不得不然兩日事實不過如此至於捧講事初場分坐之際終不聽從之五人使之招來試講則不待開卷皆稱不能故竝停擧出送矣及其終場又以無講工者出去之意曉諭則有自願來講者四人故各試一二大文黑皆成誦故許令應試堂疏所論似或指此而只緣觸事昏謬至登臺彈莫非臣等不職之罪云矣敎以聖遠經殘士習不古往往有自侮之端竝與西京之孝廉廢而唐宋以來創糊名之式而有封彌官犯挾册之罪而有搜箧官知筆畫故易書易書故謄錄官差下謄錄故又不得不另定査同枝同官此猶不足設棘圍禁亂官守之塡字號收券官書之淊淊千載莫能一洗至于今不以待士之禮待士士亦不自待以正士端士苟論治本之政莫過於俾各誦習經傳自好而自重卓然自期以聖人之徒此在朝廷修明之如何何責乎試官何尤乎諸生所謂考試者皆從這裏中騰驤者則今忽以揖讓杯酒之風求備於試官抨彈四起譴呵隨加今之爲試官不亦難哉師道不明於上士風益渝於下其由歸之於朝廷則固可歸之於試官誠冤矣然二所之試問大文云云雖與眞箇捧講有異事係格外當該試官爲先從重推考監試官兼有不能規正之失禁推至於一所徹宵流入晏朝閉門云爾則臺章論列未免差爽亦無二所叩問講章之擧則別無爲罪之端使之退去
정조 20년 · 강
命別試文科講經合設於成均館仍令後勿援例
정조 20년 · 목
禮曹以別試文科講經合設於成均館啓敎以應講者數少合設固好試官中若有相避之人則與製述有異依殿講例當者勿出栍今番則特命合設有此闊狹此後如例各所試講之所莫或援例事載錄於科擧事目
정조 20년 · 강
命文官重試及文科殿試以親臨磨鍊處所臨時更稟
정조 20년 · 강
判下備局草記命園所火巢外南山鋪莎之役已令先用畿內十邑民丁城役役民事自在肯施之中此意知悉
정조 20년 · 강
命時囚李寅燮分揀放送
정조 20년 · 강
命在外兵曹郞官改差令該曹口傳差出
정조 20년 · 강
平安監司金載瓉以冬至使先來還渡江馳聞
정조 20년 · 목
該監司狀啓以爲卽接義州府尹沈晉賢今初五日亥時成貼狀啓謄報內冬至使先來譯官李光烈等今初五日戌時還渡江出來而冬至使行前月二十五六日間自北京離發則今二十二三日間似可到栅云李光烈等不得疾馳竝爲中路落後故所持狀啓及文書封今來陪持收取以來仍爲逢授上送
정조 20년 · 강
冬至正使閔鍾顯等以燕京聞見馳啓封進皇帝傳位時廟社諸處告由文書
정조 20년 · 목
鍾顯及副使李亨元等狀啓以爲臣等正月十二日別齎咨官鄭思賢離發時狀啓一度已爲修整上送十三日皇帝幸天壇齋宿仍行祈穀祭因禮部知會當日曉頭臣等一行及進賀使一行偕詣午門前祗送十四日皇帝回鑾時又令臣等柢迎故當日五鼓詣午門前等待平明皇帝自天壇還入大淸門直詣圓明園而進賀使一行則禮部使之祗送於三座門外仍令臣等及進賀使臣隨詣圓明園住接於近處矣內務府頒送宴牀各二桌於臣等與進賀使臣所住處禮部奉旨令臣等與進賀正副使製進元宵詩故各製七言律詩一首以進午後太上皇帝設盒子燈戲於山高水長皇帝侍坐令臣等與進賀正副使入參內班觀雜戲少頃退就外班內務府官饋果盒元宵餠遍及於從官十五日設放生宴於正大光明殿曉頭臣等與進賀正副使入詣殿陛上平明太上皇帝出御殿上皇帝侍坐動樂設戲鴻臚寺官引臣等坐於殿上楹內賜饌卓酪茶訖禮部尙書德明又引臣鍾顯及進賀正使至御榻前跪太上皇帝手賜酒杯臣等飮訖叩頭而退午後又設宴於山高水長令臣等入參內班少頃太上皇帝出御皇帝侍坐看戲饋饌一如十四日而炮▣煙火比前尤盛十六日早朝禮部知會令冬至三使臣進賀三使臣領受加賞故臣等與進賀使臣偕詣苑內則禮部員外郞富森阿以皇旨傳授國王前龍緞二疋絹箋四卷福字方箋一百張筆四匣墨四匣硯二方玻璃器二雙雕漆器二雙臣等祗受逢授於上通事處將於復命日呈納計料臣等及書狀官處各賞大緞一疋絹箋二卷筆二匣墨二匣進賀使臣等亦一體受賞書狀官之進詩受賞係是近年初有之事云午後禮部令臣等還歸館所矣十八日午後禮部知會皇上今方還宮使臣等柢迎於三座門外故卽爲馳進則皇上已爲還宮臣等仍爲退歸館所十九日上皇更爲出往圓明園臣等亦爲隨詣參宴計料十八日未時因禮部付子兩使臣領賞定於二十一日恩詔一道令年班使臣先返齎回今則順付文蹟十分明的而臣等屢承筵敎凡有及時登聞之事劃卽周旋馳啓事下敎而今則臣等回發之期似在二十五六日間云而順付文蹟係是緊關先來之前期發送者或不無日後援此得力之事故使任譯輩周旋成出先來票文臣行中堂上譯官李光烈臣鍾顯軍官總戎廳敎鍊官洪垿臣亨元軍官前郞廳申馪當日發送外子一張及文書五張亦爲同封上送書狀官聞見別單例於復命日呈納而今年異於他年故撮其大略先爲修正上送歲幣方物所餘補物則各庫郞吏及通官大使等處依例分給所裹油紙繩索則數千里載運之餘弊破無餘故竝與補物蕩減之意移文該曹緣由馳啓嘉慶元年正月十九日進賀使狀啓與冬至使狀啓同而發行之期當在於冬至使行離發之後云○冬至書狀官趙德潤聞見別單一太上皇帝幸瀛臺時駐轎問言之際遽輔身半露轎外顏色敷潤語音洪亮動作快健少無耄耋衰老氣像一新皇帝年三十七歲以庚辰十月初六日生有二子二女長子十三歲其幼乙卯冬始生兄弟三人八王十三王爲兄十七王爲同胞弟一皇帝仁孝端重性不喜珍奇玩好之物自爲親王時令聞夙著及封皇太子以後深居讀書不預外事一紫光閣筵宴時新皇帝先詣而不乘輦轎騎馬而行只有一黃傘在前其威儀之簡易如此瞻其容貌則凝重端厚和稡祥吉克肖太上皇帝一太上皇帝尙御乾淸宮新皇帝尙御毓慶宮乾淸宮在保和殿之後毓慶宮在乾淸宮之東保和稱爲外朝乾淸稱爲內朝一太上皇帝傳位之後猶總萬機新皇帝政令中外方想望而姑無所聞之顯著一皇帝母家及妃家俱係滿州人而其外祖去世已久例當追封公爵其子名盛住曾經欽差江浙織造官今以侍郞銜入直闕中亦當襲封公爵而姑未擧行云其妃家喜他剌氏而其父及兄弟元無封爵之例云竝與其名字而廣加探問人無知者其不顯可知一今番勅書之順付初則自禮部擬具本請差正副勅使出送矣後乃改議入奏請依例順付於現在使行此卽閣老王杰主議云云一千叟宴參宴人始以朝官六十以上民人七十以上許參爲諭揭榜於京外皆納單子數至八千餘人及至宴前一日更以朝官六十以上三品以下七十以上民人八十以上爲諭參宴者僅爲三千餘人遠方老人多跟蹌而退歸者云云一今番授受慶賀時自滿漢搢紳至貢生等許令製進頌祝之辭而或詩賦或箴頌序文亦隨意爲之一太上皇帝在位六十年政治典章使禮部裒爲一書名曰八旗通志乙卯冬末已爲刊進今歲初又以傳位時事作爲一書名曰歸政盛典而姑未刊進一授受日所頒詔書係是軍機大臣製其文中書官寫其字正書奏御之後太上皇帝手政二字交勅用勤之勤字改以亹字以符初願之以字改以幸字卽令更書以進一今年太上皇帝與新皇帝春幸曲阜謁先聖廟仍至熱河過夏秋幸瀋陽謁先陵云云而姑無擧行文蹟未可的知一憲書官卞復圭手本中皇太子二十一條上疏事另加廣求而終未得見似是塗聽之爽實一正月十六日初更時大淸門內天安門外西邊行閣木廠失火延及百餘間柴木及打圍所用雜物盡爲燒燼而大臣和珅自圓明園聞報馳入卽爲擈滅一同月十八日皇帝自圓明園先爲還宮以十九日開印事還入而伊日又爲出往圓明園○奉先殿告由祝維乾隆六十年歲次乙卯月朔越日孝孫嗣皇帝臣敢昭告於太祖承天廣運至德神功肇紀立極仁孝睿武端敬欽安弘文定業高皇帝孝慈高皇后太宗應天興國弘德彰武寬溫仁聖睿孝敬敏昭定隆道顯功文皇帝孝端文皇后孝莊文皇后世祖體天隆運定統建極英睿欽文顯武大德弘功至仁純孝章皇帝孝惠章皇后孝康章皇后聖祖合天弘運文武睿哲恭儉寬裕孝敬誠信中和功德大成仁皇帝孝誠仁皇后孝昭仁皇后孝懿仁皇后孝恭仁皇后世宗敬天昌運建中表正文武英明寬仁信毅大孝至誠憲皇帝孝敬憲皇后孝聖憲皇后之神位前曰洪惟祖宗創垂隆業篤慶延長孫臣嗣位以來丕承紹述福敷九有勳集十全勤倍勵於耋齡籙敢遍於祖紀玆以來歲內辰朔朝立皇太子孫臣爲嗣皇帝改元授位詒謀敬錫繼道欽承燕翼能賢克副薦名於祗謁鴻圖于申佑更祈周甲於初元敢告列祖伏冀鑑臨謹告○太廟後殿告由祝維乾隆六十年歲次乙卯月朔越日孝孫嗣皇帝臣恭遣敢昭告于肇祖原皇帝原皇后興祖直皇帝直皇后景祖翼皇帝翼皇后顯祖宣皇帝宣皇后神位前曰洪惟祖宗大德垂謨丕基衍慶孫臣自承景緖恒勵健行勳希集夫十全福因延于萬䙫緬傳心于允執未懈耄期法久道以化成事符祖紀玆以來歲丙辰朔朝立皇太子孫臣爲嗣皇帝改元授位敬闡鴻圖祗承駿業壽符見丙更祈周甲之祥極協居辰倍篤重申之佑敢昭告列祖伏冀鑑臨謹告○社稷壇告由祝維乾隆六十年歲次乙卯月朔越日嗣天子恭遣敢昭告於太社之郊太稷之郊曰國家仰荷神庥盛超隆古朕耋齡宵旰無敢倦勤五福膺全紀年六十玆以來歲丙辰朔朝立皇太子爲嗣皇帝改元授位朕初願克符鴻施攸賴用迓重申于繼道更祈周甲于履端敢告太郊伏惟昭格謹告○天壇告由祝維乾隆六十年歲次乙卯月朔越日嗣天子臣恭遣敢昭告於皇天上帝曰臣寅承昊春賜福膺釐澤溥烝黎思覃萬寓康强上耋無敢倦勤玆際周甲紀年謹以來歲丙辰朔朝立皇太子爲嗣皇帝改元授位臣履端踐阼軒筴祈天癸巳南郊啓賢薦帝幸承先而久道果裕後而延洪敢告昊靈伏祈昭格尙冀恩慈錫羨申貺無疆敷同九有之歡長迓重熙之慶謹告○地壇告由祝維乾隆六十年歲次乙卯月朔越日嗣天子臣恭遣敢昭告於皇地祗曰國家仰荷神庥福綏函夏臣御極以來拓疆數萬敷澤京垓民穀滋豐中外和樂勵耋齡之行健已周甲而紀年玆以來歲丙辰朔朝立皇太子爲嗣皇帝改元授位臣初願克符繼承有慶長迓鴻施於壽寓更祈申祐於敷天敢告皇祗伏惟昭格謹告○主客司爲移付事所有賞賜朝鮮國王及員役等物件定于本月二十一日辰刻在午門前頒賞相應付知貴館于是日派員帶領該國年班竝慶賀使臣前往伺候其頒給該國王恩詔一道一體在午門前頒發卽令年班使臣先行謹敬齎回可也須至移付者右付四譯館正月十八日掌印副郞富
정조 20년 · 강
命謝恩文書冬至使行還來前正書等待方物作兩分呈事議于領左相後明日次對來會之意遣備郞傳于右相仍命槐院公事提調明日同爲入侍
정조 20년 · 목
敎曰昨見禮部咨年貢方物有作兩分呈之旨諭欲爲詢問今夜又見先來狀啓勅書順付之使行今月念後當到栅云謝恩文書其前當爲正書等待方物之對數自可作兩隻件何以分呈議于領左相後再昨次對明日來會之意遣備郞傳于右相槐院公事提調亦令同爲入侍
정조 20년 · 목
南壇及三角山木覓山漢江祭享在明也
정조 20년 · 강
召見大臣備堂于誠正閣
정조 20년 · 목
予曰咨文領左相果見之而其文勢如何看則爲當云耶予意則作句於勿爲添備四字而自於字分屬下節文理雖似然矣事面亦涉苟且彼中知委有難的知矣右議政尹蓍東曰領左相亦不能領會云矣臣意則初以一起之作兩分進定知之矣聞譯官輩言則兩分卽如我國之兩起矣予曰承文提調之意何如李晚秀曰臣意則似不然年貢依前例爲之勿使添備於太上皇新皇作兩起云勿字看屬於作兩分定下似好矣予曰此不可不爛商處之詳老前例後日更稟可也予曰皇帝授受之際涕泣告辭傍人感勤且仁孝聲聞傳播遠近云雖諸夏盛際亦未過此也來月旬前使行優可入來而似或相値於皇壇享事先朝忌辰必趁過齋後復命事知委灣府可也予曰今番場屋何如云耶蓍東曰臣亦連送備郞探察而頗不如前雜亂云矣予曰前以慶科之故飭令稍弛士習漸解今番不得不如此而亦無別般申禁士子猶能率敎矣武一所之闕榜不由於太嚴束乎訓將李柱國曰二技取二技故入格甚難而近日武科亦甚紊亂今番弛張之擧可謂幸矣右議政尹蓍東啓言今日賓廳備堂多不進參老病實故外廣州留守徐有隣兵曹判書具㢞戶曹判書李時秀刑曹參判趙鎭寬開城留守李冕膺請竝卽牌招以爲入參之地從之
정조 20년 · 강
命今番謝恩表奏咨文與緣由別咨內閣知製敎撰進
정조 20년 · 목
右議政尹蓍東啓言今番齎咨官回便及冬至使先來方物移準事年貢勿爲添備事三大節表式頒發事竝當有謝恩表文及禮部移咨矣無論表奏咨文與緣由別咨請令內閣知製敎撰進從之
정조 20년 · 강
命關西紙衣分給剩餘付之道臣以充今冬分送之數
정조 20년 · 목
右議政尹蓍東啓言關西年例分給襦衣紙衣襲謬不均之弊釐正後狀聞之意行會矣卽見平安監司金載瓉狀啓以爲自前分給只從已行之例故當受者見漏不緊者混受果有襲謬不均之弊今於釐正之日固當量其苦歇均其分俵故與節度使往復商量刊落其不緊名色抄出其應受元數一一均排俾無虛實相蒙仍使各邑永爲節目依此遵行而至於餘數紙衣三十七領若欲添分則數未相當仍爲留置則有此剩餘明年分給時更俟廟堂知委擧行爲辭矣餘數紙衣分付道臣善爲留貯今冬分送時克數以給此後則惠廳進排預爲減除磨鍊之意請知委從之
정조 20년 · 강
命關東加分還穀依狀請許施
정조 20년 · 목
右議政尹蓍東啓言江原監司李秉鼎狀啓以爲道內還穀自來不敷當分之穀實無以塗抹列邑皆以留庫穀加分爲請通計所報之數則不可不加分者爲四萬八千三百九石依此數特蒙準許使窮春受還之民獲免方農絕糧之患事請令廟堂稟旨分付矣關東之加分請得便成年例而四萬八千三百餘石之數亦不爲過多請依狀請許施待畢分以實數更以狀聞之意分付從之
정조 20년 · 강
命譯官趙明會等差擬同知與知事
정조 20년 · 목
右議政尹蓍東啓言近來譯官生理凋殘繼業無人連下軫念之敎而姑無以指一仰對其中敎勞諸譯之可合奬勸者如漢學之趙明會倭學之金健瑞皆陞資至嘉善資憲而尙未經樞銜實職比諸醫官若有差等此亦爲渠輩抑鬱之一端請令銓曹同知與知事有窠則差擬無窠則依近例加設單付亦似無妨以此分付從之
정조 20년 · 목
右議政尹蓍東啓言入侍左右史一人雖以兼史傳命出去一人則雖有傳諭進去之命當待兼史入來後離次而翰林吳泰曾輕光出去請推考從之
정조 20년 · 강
命故掌令李恒贈吏議兼祭酒故兵使吳定邦贈正卿後議諡
정조 20년 · 목
吏曹判書沈煥之啓言因湖南諸生上言請故掌令李恒贈官易名之典而自臣曹覆啓判下有登筵時稟處之命矣李恒學問操履蔚爲儒賢先輩之所推詡而早遊孫吳晚歸洛閩一變至道之功有似乎宋之橫渠矣況湖南多士之知有正學實賴斯人之先倡則功在斯文風及後世有足稱述者矣恒之本職經堂下三品今以何品官議其所贈乎大僚登筵請下詢處之詢于大臣右議政尹蓍東曰李恒學識造詣尙無褒典誠爲聖朝欠事然不必超秩爲二品贈職只贈吏議兼祭酒允合於崇奬儒先聳動士林之道矣從之又啓言因陽城儒生等上言請故兵使吳定邦贈職自禮曹覆啓判下移送臣曹矣昔當癸丑庭議時定邦以一武臣正色抗言凜然有一絲扶鼎之意倫常猶未墜地亂賊可以破膽若其數句語著在先輩碑狀之文至今想見其生氣矣定邦之本職爲從二品今當以何品官擬贈乎大僚登筵請下詢處之詢于大臣蓍東曰吳定邦昏朝立節不亞於鰲城府院君李恒福故判書金德諴諸臣而身後闕贈典宜有多士齊籲之擧變品贈職恐不可已矣敎以尙未贈職亦無易名實爲欠事正卿贈職後卽爲議諡之意分付弘文館
정조 20년 · 강
命寒食享官分排時在鄕侍從竝催促上來
정조 20년 · 목
吏曹判書沈煥之啓言寒食祭享時侍從執事官分排每患苟簡而近來侍從之在外者甚多在前如此之時有行會催還之例矣今亦依此例近道在鄕侍從竝催促上來而若視以例飭臨時有稱在外者請一竝捧現告禁推之意預爲行會從之
정조 20년 · 목
副校理洪秀晩所懷以爲玆者筵席初未有玉堂進前之命而承旨不能審愼致有誤傳下敎當該承旨洪義榮推考宜矣從之
정조 20년 · 강
召見定例堂上尹行恁水原留守趙心泰于便殿
정조 20년 · 강
命行護軍李晩秀與園幸定例堂上尹行恁同管編次之役定例所管文書以整理儀軌廳稱號各隨稟啓以大臣意堂上意措語傍近總郞呈草記
정조 20년 · 목
敎曰園幸定例堂上尹行恁外兼管劇務編次之役每不專意行護軍李晩秀使之同爲主管此與設廳編輯有異前此差下之際只以筵敎擧行而備局謄錄內閣日省錄當載錄而今日戶判許遞之後亦無口傳付軍職之草記此後須卽草記而條件雖異事屬園幸則整理廳名雖罷儀軌印役未畢定例所管文書皆以整理儀軌廳稱號各隨稟啓之事以大臣意堂上意措語事知悉呈草記則校郞及儀軌都廳似難矣以傍近總郞依武兼例擧行事分付
정조 20년 · 강
命明日陪享百官及隨駕軍兵毛具
정조 20년 · 목
敎曰春寒尙峭明日陪享百官煖帽隨駕軍兵毛具事預爲分付
정조 20년 · 강
戶曹判書李時秀兵曹判書具㢞以試官事陳疏引義竝賜例批仍飭時秀進參宗廟永寧殿景慕宮奉審
정조 20년 · 목
政院啓言宗廟永寧殿景慕宮春奉審戶曹判書當爲進參而戶曹判書李時秀謂有情勢陳疏到院原疏以親祭齋戒才已退却莫重奉審不卽擧行事甚未安請推考仍卽牌招使之卽速擧行敎以退却疏入之待下批使之卽爲進去又以時秀違召啓請推考更卽牌招允之敎以各別嚴飭斯速進去進去後入稟違牌勿捧傳旨○敎曰奉審進去不可一刻暫緩戶曹判書牌去來各別申飭斯速進去
정조 20년 · 강
遞戶曹判書李時秀兵曹判書具㢞刑曹參判趙鎭寬大司諫鄭尙愚掌令李明淵司諫吳鼎源持平宋知濂仍命承旨李肇源遞差尋命勿施中官金始來令該府拿處
정조 20년 · 목
政院啓言戶曹判書李時秀促敎之下來詣闕外謂有情勢終不承膺請重推敎以敷十年來廉防掃地當者謂以事到迫隘黽勉出膺人之視之以爲一副當不易之常格於是乎自上又不得不以處義分義輕重之說曲爲進身之地大抵世道朝象之日卑未必不由於此等處非不知丕變痛革而所謂殫文無非人鬼關頭每因急於調劑無暇及於矯俗至於今番戶判諸人所遭人言卽不過官箴之美規則其在一變之道政値用武之地奉審雖有所重宜令暫伸廉防戶判李時秀姑爲許遞酬應苦矣豈必待次次引遞兵判刑參亦姑許遞況臺閣乎兩所進去監試官臺銜一竝遞差傳旨捧入政官牌招開政○大司諫鄭尙愚掌令李明淵等以監試官事聯名避嫌批以旣有處分何可不爲措語捧入乎當該承旨遞差又敎曰臺啓中官遲滯承旨遞差勿施當該中官令該府拿處
정조 20년 · 강
遣吏郞摘奸諸執事淸齋
정조 20년 · 목
景慕宮春享在再明也
정조 20년 · 강
有政吏曹判書沈煥之參判黃昇源進
정조 20년 · 목
以韓光近爲大司諫沈興永爲司諫興永鄭來百陞品也李翊模李儒修爲掌令郭龍濟陞品也吳大坤爲持平尹序東爲副應敎金觀柱李龜雲新通也金近淳爲副修撰李師濂爲北靑府使
정조 20년 · 강
遞承旨趙尙鎭以黃昇源代之前望也
정조 20년 · 목
尙鎭違召敎以許遞前望單子入之待下批與新除授臺諫牌招以爲備員齋宿之地
정조 20년 · 강
遞大司諫韓光近持平吳大坤以林濟遠爲大司諫李始源爲持平竝前望也
정조 20년 · 목
光近違召敎以與在外持平許遞前望單子入之待下批牌招察任
정조 20년 · 강
以李聖圭爲分內局提調口傳也
정조 20년 · 강
命時囚吳鼎源宋知濂分揀放送
정조 20년 · 강
給載寧燒戶恤典
정조 20년 · 목
黃海監司徐邁修以載寧郡民家二十八戶燒燼馳啓敎以殘戶令道臣別給賙恤之資雜役限年勿侵期於奠接事回諭
정조 20년 · 강
命戶曹判書李時秀兵曹判書具㢞刑曹參判趙鎭寬竝仍任
정조 20년 · 목
敎曰旣伸廉隅戶兵判及刑曹參判竝仍任前職牌招察任
정조 20년 · 강
詣景慕宮齋宿
정조 20년 · 목
具遠遊冠絳紗袍乘輿出永淸門明政門降輿乘輦出弘化門至觀旂橋降輦陞輦由凝鑾橋至宮大門外降輦乘輿入至齋室門外降輿入齋室改具冕服出詣版位再拜陞詣宮內奉審還入齋室改具遠遊冠絳紗袍詣省器位省器親押香祝詣省牲位省牲仍行肄儀禮畢還入齋室
정조 20년 · 강
召見領議政洪樂牲左議政蔡濟恭右議政尹蓍東上使沈頤之副使朴宗甲于齋殿